Andreas Odfjell

Endre Andreas Odfjell (1885–1967) var en norsk kjøpmann.

Andreas Odfjell flyttet som barn til Bergen i 1890. Han stiftet han i 1905 bedriften Andreas Odfjell & Co A/S, som drev med eksport av tørrfisk og rogn. Sammen med broren Abraham Odfjell eide han fra 1919 til 1934 lakseretten og hovedhuset ved hølen under Osfossen ved utløpet av Gaula. Han var formann i Bergens Handelsforenings fiskerigruppe 1924–1926, formann i Bergens Handelsforening 1930–1932 og president i Bergen Handelskammer fra 1935. Etter at Godseier Wilhelm Mohr på Storetveit forærte kirketomt, bidro han økonomisk sammen med brødrene Abraham og Fredrik Odfjell til byggingen av Storetveit kirke i Fana i 1928–30, til minne om foreldrene. 

Odfjell var leder for arbeidsutvalget som skulle arrangeres Landsutstillingen i Bergen i 1940. Utstillingen ble avlyst i februar 1940 etter tre års planlegging. Odfjell sto på Jøssinglisten, Nasjonal Samlings liste over Bergens mest fremtredende antinazister.

Odfjell var børskommisær ved Bergen Børs fram til 1947. Han var fram til 1947 også styreformann i Den norske stats fiskeribank. Han satt i 1948 i styret til Bergens Kreditbank.

 Privatliv 
Andreas Odfjell var sønn av skipsfører Berent Daniel Olsen Odfjell og Anna Severine Tønnesen. Han ble i 1913 gift med Margrethe Bøschen (f. 1889). Andreas Odfjell er oldefar til forretningsmannen Carl Fredrik Seim.

 Referanser 
nrk.no, 26. april 2002: Laksefisket under Osfossen
Hans-Emil Lidén. Storetveit kirke i Norges Kirker.
Dagens Næringsliv, 31. august 2002, side 18 (Atekst: Seim Story)
Bergens Tidende, 11. april 2005, side 30 (Atekst: Begivenheten som uteble)
Bergens Tidende, BT.Magasinet, 05. mai 2007, side 30 (Atekst: Alle de 1032 navnene i BT i morgen)
bt.no, 6. mai 2007: Listen nazistene fryktet
VG, 29. oktober 1948, side 5 (Atekst: Ekstraordinær general forsamling i Bergens Kreditbank)
VG, 4. januar 1947, side 4 (Atekst: Offisielt fra statsråd)
VG, 3. august 1946, side 2 (Atekst: Fiskeribanken)

Kategori:Norske forretningsfolk
Kategori:Personer fra Bergen kommune
Kategori:Personer fra Stavanger kommune
kategori:Odfjell
Kategori:Nordmenn fra andre verdenskrig